Russiese Kosakke toer in SA | Netwerk24
Deur Elretha Britz 24 Julie 2019 08:00
Kosak-dansers stel hul vitaliteit, krag, soepelheid en verbluffende vernuf ten toon.
Toeskouers in ses Suid-Afrikaanse stede asook Gaborone in Botswana sal in Augustus deur so ’n volksgroep vermaak word.
Die vaardigheid van die Kosak-dansers is verbluffend. Dat mans so hoog kan skop en so plat spreibeen kan sak, slaan reeds die asem weg. Dan voer hulle ook spronge, hurke en salto’s uit, hulle tol in die rondte, klap met swepe en pluk swaarde uit vir gevegte waarin die lemme blits en klink. As die swaarde en swepe gebêre word, klap hulle ritmies hande.
Die skouspel word verder opgekikker deur helder volkse of militêr-geïnspireerde kostuums, dikwels in Russiese rooi, wit en blou, met daarby tipiese pelshoede, pofhemde, wye broeke en stewels waarmee ritmes gestamp word.
Volgens die impresario Edouard Miasnikov stel die danse oorlogstonele, straatgevegte en vierings ná ’n oorwinning voor.
Die tipiese Kosak-danse van Oekraïne word net deur mans uitgevoer, maar die kontemporêre Kosakke sluit ook vroue in, wat óf met die mans dans óf formasies met die mansdansers vorm.
Die Stanitsa-groep wat hier kom optree, is in 1990 gestig en neem gereeld aan volksfeeste deel, nie net in Rusland en Oekraïne nie, maar ook in Belarus, Pole, die Tsjeggiese Republiek, Bulgarye, ander Europese lande en China. Die doel is die bewaring, ontwikkeling en bekendstelling van eeue oue tradisionele Russiese sang, dans en musiek.
’n Sigeuner-dansnommer, asook ’n komiese en romantiese item is deel van die opvoering.
Stanitsa is volgens ’n persverklaring ’n uitgediende woord vir ’n Kosak-eenheid in ’n militêre konteks. Deesdae verwys Stanitsa na die tradisionele kultuur in die suide van Rusland, bekend vir hul gasvryheid, streng tradisies en ortodokse Christengeloof en -gebruike.
*Johannesburg: The Mandela in die Joburgteater, 17 Augustus om 14:00 en 18:00, 18 Augustus om 14:00. Bespreek by die Joburgteater.*Potchefstroom: Sanlam-ouditorium, 21 Augustus om 19:00. Bespreek by Computicket.
*Gaborone: 22 Augustus om 20:00. Die lokaal sal nog bekend gemaak word.
*Pretoria: Sun Arena in die Time Square Casino, 25 Augustus om 15:00. Bespreek by Computicket.
*Port Elizabeth: Operahuis, 27 Augustus om 17:00 en 20:00. Bespreek by Computicket.
*Bloemfontein: Sand du Plessis-teater, 29 Augustus om 19:00. Bespreek by Pacofs, 051 447 7772.
*Durban: Playhouse Opera, 31 Augustus om 14:00 en 18:00. Bespreek by WebTickets.
Die kaartjies kos van R250 tot R300.
Musikante het verantwoordelikheid